SEAOIL พุ่ง 8% รับข่าวขายกิจการ “โซลาร์ฟาร์ม” 10 โครงการ 7.825MW รับเงิน 215 ลบ.
SEAOIL พุ่ง 8% รับข่าวขายกิจการ “โซลาร์ฟาร์ม” 10 โครงการ 7.825MW รับเงิน 215 ลบ. โดย ณ เวลา 10.47 น. อยู่ที่ระดับ 2.46 บาท บวก 0.18 บาท หรือ 7.89% สูงสุดที่ระดับ 2.48 บาท ต่ำสุดที่ระดับ 2.36 บาท ด้วยมูลค่าการซื้อขาย 3.50 ล้านบาท
27 เม.ย. 2563

ผู้สื่อข่าวรายงานว่า ราคาหุ้น บริษัท ซีออยล์ จำกัด (มหาชน) หรือ SEAOIL ณ เวลา 10.47 น. อยู่ที่ระดับ 2.46 บาท บวก 0.18 บาท หรือ 7.89% สูงสุดที่ระดับ 2.48 บาท ต่ำสุดที่ระดับ 2.36 บาท ด้วยมูลค่าการซื้อขาย 3.50 ล้านบาท

โดยราคาหุ้น SEAOIL ปรับตัวขึ้นแรงวันนี้ รับข่าวที่ประชุมคณะกรรมการบริษัทได้อนุมัติให้บริษัท ลีฟวิง เอ็นเนอร์จี จำกัด ซึ่งเป็นบริษัทย่อยที่ถือหุ้นอยู่ 99.99% จำหน่ายการลงทุนทั้งหมดใน 8 บริษัทย่อยซึ่งเป็นกลุ่มกิจการโรงไฟฟ้าพลังงานแสงอาทิตย์ ที่มีจำนวนรวม 10 โครงการ กำลังการผลิตไฟฟ้ารวม 7.825 เมกะวัตต์ (MW)
โดยจะโอนกิจการทั้งหมด (Entire Business Transfer) ให้กับบริษัทย่อยของบมจ.ไทยแลนด์ไอออนเวิคส์ (TIW) ซึ่งจะจัดตั้งขึ้นใหม่โดย TIW จะถือหุ้นในสัดส่วน 99.99% โดยมีมูลค่าการโอนกิจการรวมทั้งสิ้น 215 ล้านบาท โดยคาดว่าจะลงนามในสัญญาโอนกิจการได้ภายในไตรมาส 2/63 และโอนกิจการเสร็จสมบูรณ์ภายในไตรมาส 3/63
สำหรับ 8 บริษัทย่อยดังกล่าว ประกอบด้วย บริษัท สกาย โซล่าร์ รูฟ  จำกัด  (SSR),  บริษัท สกาย โซล่าร์ พาวเวอร์ จำกัด (SSP), บริษัท เอ็น ดับเบิลยู กรีน พาวเวอร์ จำกัด (NGP), บริษัท เอ็น ดับเบิลยู เอ็นเนอร์ยี่ จำกัด (NWG), บริษัท เอ็น ดับเบิลยู โซล่าร์ จำกัด (NSL), บริษัท ซันนี่ โซล่า จำกัด (SSL), บริท ซัน ลิงค์ พาวเวอร์ จำกัด (SLP) และบริษัท โซล่าร์ ทาวน์ จำกัด (SLT)
ทั้งนี้ กลุ่มกิจการโรงไฟฟ้าพลังงานแสงอาทิตย์ดังกล่าว มีสัญญาซื้อขายไฟฟ้ากับการไฟฟ้าส่วนภูมิภาค (กฟภ.) จำนวน 7.600 เมกะวัตต์ และการไฟฟ้านครหลวง (กฟน.) จำนวน 0.225 เมกะวัตต์ ทุกโครงการได้เปิดจำหน่ายไฟฟ้าในเชิงพาณิชย์แล้ว โดยได้เริ่มทยอยเปิดตั้งแต่เดือน พฤศจิกายน 2557 จนเปิดจำหน่ายไฟฟ้าในเชิงพาณิชย์ครบทั้ง 10 โครงการเมื่อเดือนมีนาคม 2558
โดย SEAOIL มีแผนจะนำเงินจากการขายกลุ่มกิจการโรงไฟฟ้าครั้งนี้ ไปใช้เป็นเงินทุนหมุนเวียนและเงินสนับสนุนการดำเนินงานภายในกลุ่มบริษัท ,ชำระคืนเงินกู้ที่กำหนดชำระ และสำรองไว้เพื่อแผนการขยายกิจการหรือลงทุนในโครงการ หรือกิจการที่น่าสนใจในอนาคต